CELEX: 62015FN0074
Language: sl
Date: 2015-05-11 00:00:00
Title: Zadeva F-74/15: Tožba, vložena 11. maja 2015 – ZZ/Komisija

24.8.2015   
            
            
               SL
            
            
               Uradni list Evropske unije
            
            
               C 279/55
            
         Tožba, vložena 11. maja 2015 – ZZ/Komisija
   (Zadeva F-74/15)
   (2015/C 279/71)
   Jezik postopka: italijanščina
   
      Stranki
   
   
      Tožeča stranka: ZZ (zastopnik: M. Velardo, odvetnik)
   
      Tožena stranka: Evropska komisija
   
      Predmet in opis spora
   
   Razglasitev ničnosti odločbe o odobritvi le 20-odstotnega povišanja nadomestila za trajno invalidnost na podlagi člena 14 Skupnih pravil o zavarovanju uradnikov Skupnosti za primer nezgode ali poklicne bolezni, odškodnina za nepremoženjsko škodo, ki naj bi nastala tožeči stranki, in naložitev plačila zamudnih obresti Komisiji.
   
      Predlogi tožeče stranke
   
   
               —
            
            
               Razglasi naj se ničnost odločbe z dne 26. junija 2014, s katero je Komisija odobrila 20-odstotno povišanje nadomestila iz člena 14 Skupnih pravil o zavarovanju uradnikov Evropskih skupnosti za primer nezgode ali poklicne bolezni v različici, ki je veljala do 31. decembra 2006, zaradi hudih nepravilnosti v mnenju, ki ga je zdravniška komisija podala 8. januarja 2014, ker ni bilo v celoti ugodeno predlogom tožeče stranke in je bila priznana le 20-odstotna odškodnina na podlagi člena 14 Skupnih pravil za ogroženost kardiorespiratorne funkcije, ne da bi se upoštevale psihične motnje in funkcionalne motnje spanca zaradi poslabšanja stanja leve bočne preležanine;
            
         
               —
            
            
               Komisiji naj se naloži plačilo odškodnine, pro bono et aequo ocenjene na 50  000 EUR, za nepremoženjsko škodo, ki je tožeči stranki nastala zaradi zamude pri izplačilu dodeljenega nadomestila;
            
         
               —
            
            
               Komisiji naj se naloži plačilo zamudnih obresti, ki naj jih sama obračuna, na znesek 98  372,51 EUR za obdobje od izteka šestmesečnega roka po predložitvi prošnje zaradi poslabšanja stanja do datuma dejanskega plačila glavnice, po obrestni meri Evropske centralne banke za glavne operacije financiranja, ki je veljala v zadevnem obdobju, povečani za dve točki;
            
         
               —
            
            
               Komisiji naj se naloži plačilo zamudnih obresti, ki naj jih sama obračuna, na znesek, ki bo določen ob koncu tega postopka, od datuma sodbe do datuma dejanskega plačila, po obrestni meri Evropske centralne banke za glavne operacije financiranja, ki je veljala v zadevnem obdobju, povečani za dve točki;
            
         
               —
            
            
               Komisiji naj se vsekakor naloži plačilo vseh stroškov.